**אקסטרים אי** (באנגלית: **Extreme E**) הוא מרוץ מכוניות שטח חשמליות, המפוקח על ידי הפדרציה הבינלאומית לרכב (FIA). בניגוד למרבית מרוצי המכוניות, המרוצים נערכים באזורים מרוחקים בעולם במטרה להעלות את המודעות להתחחמות האקלים העולמית. האליפות מקדמת גם ערכים של שוויון מגדרי, כאשר כל קבוצה מורכבת מנהג ונהגת מרוצים שחולקים ביניהם את התחרות בצורה שווה.

היסטוריה
--------

פרויקט האקסטרים אי נוסד בשנת 2018 על ידי אלחנדרו אגג, המייסד של אליפות הפורמולה אי ונהג המרוצים גיל דה פראן. האליפות הוצגה לציבור בלונדון בינואר 2019. באותו האירוע הוצגה האונייה סנט הלנה(אנ'), שתשמש כמרכז השליטה הנייד של האליפות. חברת קונטיננטל הוצגה כספק הצמיגים לאליפות וחברת CBMN הברזילאית כספקית הניאוביום שישמש לבניית הרכבים. אלי ראסל מונה למנהל השיווק הראשי של האליפות, קסטר וילקינסון ונינה דרייר מבחרת רד בול הוחתמו כמנהלי שיווק של האירועים.

הקבוצה הראשונה שהודיעה על הצטרפות לאליפות הייתה קבוצת ונטורי רייסינג, המתחרה בפורמולה אי. הקבוצה הודיעה על הצטרפותה במאי 2019, אך בסופו של דבר פרשה מהאליפות עוד לפני תחילת העונה הראשונה. מספר חודשים אחר כך הודיעה קבוצת ABT ספורטליין על הצטרפות לאליפות.

ביולי 2019 הוצג האודיסי 21, דגם ראשון של המכונית המשמשת את המתחרים. ההצגה נערכה במסגרת אירועי פסטיבל המהירות של גודווד. בדצמבר אותה שנה הוצג לוח המרוצים לעונת הבכורה שכלל מרוצים בסנגל, ערב הסעודית, נפאל, גרינלנד וברזיל.

בשנת 2020 החלה האליפות למשוך תשומת לב לאחר שקן בלוק התחרה עם המכונית בסטייג' האחרון של ראלי דקר. בספטמבר הודיע אלוף הפורמולה 1, לואיס המילטון, על הצטרפותו לאליפות כבעלים של קבוצת X44. בסוף אותו החודש החלו שישה ימי מבחן למכוניות שהתקיימו בדרום צרפת. במהלך המבחנים לקחו חלק גם ולטרי בוטאס, סבסטיאן לב וז'אן-אריק ורן. בנובמבר 2020 נמסרו הרכבים לקבוצות על מנת שאלו יוכלו לצבוע ולהתאים אותם בהתאם לצביעה הייחודית של כל קבוצה. לכל קבוצה הותר לבצע עד 100 ק"מ של נסיעות מבחן פרטיות במכונית. בדצמבר התקיים מבחן משותף לכל הקבוצות באראגון, ספרד.

בינואר 2021, שלושה חודשים לפני מרוץ הבכורה, הודיע ג'נסון באטן, אלוף הפורמולה 1, על הצטרפותו לאליפות כבעלים של קבוצה וכמתחרה. האליפות יצאה לדרך ב-3 באפריל 2021, עם המרוץ הראשון שהתקיים במדבר סמוך לאלילה, ערב הסעודית בהשתתפות תשע קבוצות. יוהאן כריסטופרסון ומולי טיילור, צמד הנהגים של קבוצת RXR בבעלות ניקו רוזברג זכו בניצחון הבכורה.

פורמט התחרות
------------

סוף שבוע של מרוצים כולל ארבעה סבבים של תחרות נגד השעון וארבעה סבבים של תחרות: 2 מקצי דירוג שנערכים בשבת, חצי גמר, "מרוץ משוגע" (Crazy Race) ותחרות Shoutout. מקצי הדירוג מתבצעים כמרוץ נגד השעון וקובעים את המיקום לקראת המשך המרוצים, בשקלול כולל של תוצאות שני המקצים ביחד. שלוש הקבוצות הראשונות בדירוג עולות אוטומטית למקצה חצי הגמר, שתי הקבוצות הראשונות בחצי הגמר ממשיכות לגמר. שלוש הקבוצות הבאות מתחרות ב"מרוץ המשוגע", כאשר הקבוצה המנצחת עולה לגמר. שאר הקבוצות מתחרות במקצה ה-Shoutout, שלא מאפשר לעלות לגמר, אבל מאפשר צבירת נקודות.

בכל מקצה צריכה כל קבוצה להשלים שתי הקפות של המסלול: הקפה שמבוצעת על ידי הנהג והקפה המבוצעת על ידי הנהגת. סדר המתחרים נתון לשיקול דעת הקבוצה במקצה הדירוג הראשון. במקצה הדירוג השני הסדר הוא הפוך. בין כל הקפה יש זמן עצירה מינמלי של 45 שניות לביצוע ההחלפה בין הנהגים.

קישורים חיצוניים
----------------

ויקישיתוף מדיה וקבצים בנושא **אקסטרים אי** בוויקישיתוף
* אתר האינטרנט הרשמי של אקסטרים אי

הערות שוליים
------------

1. ↑  Formula E to run "Extreme E" SUV series, Motorsport.com, 29 August 2018
2. ↑  Extreme E unveils full series concept ahead of 2021 launch, Autosport, 31 January 2019
3. ↑  Venturi signs up as first Extreme E team for Formula E-backed series, Autosport, 7 May 2019
4. ↑  Long-time Audi affiliate ABT Sportsline joins Extreme E off-road series, autosport, 10 July 2019
5. ↑  Formula E’s electric off-road SUV is an absolute unit , The Verge, 6 July 2019
6. ↑  Extreme E calendar confirmed for inaugural season, The Checkered Flag, 18 December 2019
7. ↑  Extreme E: new car unleashed, BBC, 24 January 2020
8. ↑  Lewis Hamilton to enter his own team in new Extreme E all-electric racing series, The Guardian, 8 September 2020
9. ↑  Bottas, Loeb, Vergne complete Extreme E test, Motorsport.com, 5 October 2020
10. ↑  First full-power Extreme E group test conducted in Spain, Motorsport.com, 19 December 2020
11. ↑  Jenson Button joins Extreme E as driver and team owner for 2021 season, Sky Sport, 25 January 2021
12. ↑  Rosberg X Racing team dominates Extreme E's Saudi opener, Autosport, 4 April 2021